**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ**

**ΨΑΛΜΟΣ ΜΖ’ (ΜΗ’). 47**

**Ψαλμός ωδής τοις υιοίς Κορέ˙ δευτέρα σαββάτου.**

2 Μεγάλος είναι ο Κύριος και υπεράξιος να υμνείται ακατάπαυστα στην πόλη του Θεού μας, στο άγιο όρος του, το λόφο της Σιών.

3 Το άγιο αυτό όρος είναι η πηγή της ευσέβειας και ο τόπος της λατρείας του μόνου αληθινού Θεού. Σ’ αυτό έχει ριζώσει καλά και στέρεα το αγαλλίαμα και η χαρά όλης της γης. Πόσο ωραία είναι τα υψώματα του όρους Σιών, και μάλιστα οι βόρειες πλευρές του, όπου πάνω στο λόφο Μορία υψώνεται ο ναός και από κάτω εκτείνεται η πόλη του μεγάλου βασιλιά, η αγία Ιερουσαλήμ!

4 Ο Θεός κάνει γνωστή την παρουσία του και ακαταγώνιστη την προστασία του στους οχυρούς πύργους και τα ανάκτορά της, όταν προσφέρει την άμεση βοήθεια και προστασία του σ’ αυτήν.

5 Διότι ήδη οι βασιλείς της γης που έχουν εχθρικές διαθέσεις εναντίον της συνάχθηκαν από διάφορα μέρη σε κοινό μέτωπο και πέρασαν τα ιουδαϊκά σύνορα όλοι μαζί, για να την κυριεύσουν.

6 Αλλά όλοι αυτοί, μόνο που την είδαν από μακριά, έμειναν εκστατικοί από τη θέα της, συνταράχθηκαν και συγκλονίσθηκαν.

7 Βλέποντας μπροστά τους την αγία πόλη κυριεύθηκαν από τρόμο και φόβο. Και από τις τιμωρίες που εξαπέλυσε εναντίον τους ο Θεός ένιωσαν πόνους σαν αυτούς που αισθάνεται η γυναίκα που γεννά.

8 Ποιός μπορεί, Κύριε, να σου αντισταθεί; Θα τον συντρίψεις, όπως συντρίβεις με τον βίαιο ανατολικό άνεμο τα τεράστια πλοία της πόλεως Θαρσίς, η οποία βρίσκεται στις ανατολικές ακτές της Ισπανίας.

9 Όπως ακούσαμε να μας διηγούνται οι πατέρες μας, έτσι και με τα δικά μας μάτια είδαμε τα μεγαλουργήματά σου στην πόλη του Κυρίου των ουρανίων δυνάμεων, στην πόλη του Θεού μας, την αγία Ιερουσαλήμ. Ο Θεός τη στερέωσε, ώστε να μένει απόρθητη και ακλόνητη αιωνίως.

10 Γνωρίσαμε από την πείρα μας και αντιληφθήκαμε εμείς οι ίδιοι, Θεέ, ότι το έλεός σου θαυματουργεί μέσα στο λαό σου.

11 Όπως το όνομά σου, Θεέ μας, είναι μεγάλο και φοβερό, έτσι και ο ύμνος που σου οφείλουμε θα απλωθεί και θα αντηχεί στα πέρατα της γης. Η παντοδύναμη δεξιά σου είναι γεμάτη από δίκαιες πράξεις και απονέμει πάντοτε το δίκιο σ’ εκείνους που αδικούνται και υποφέρουν από άνομους εχθρούς.

12 Ας ευφρανθεί το όρος της Σιών για την προστασία σου αυτή˙ κι ας σκιρτήσουν από χαρά και αγαλλίαση οι θυγατρικές πόλεις της Ιουδαίας ου βρίσκοναι γύρω από την Ιερουσαλήμ, Κύριε, για τις δίκαιες αυτές κρίσεις σου πάνω στους λαούς.

13 Όλοι εσείς οι κάτοικοι της Ιερουσαλήμ που σωθήκατε θαυματουργικά, βγείτε από τα τείχη και περιτριγυρίστε τη Σιών, που λυτρώθηκε από την επιδρομή των εχθρών. Κοιτάξτε την με καύχηση και με θαυμασμό και χορτάστε την με τα μάτια σας. Καταμετρήστε και εξετάστε έναν – έναν τους πύργους της. Πως διαφυλάχθηκαν όλοι απείραχτοι!

14 Συγκεντρώστε το νου σας, αναλογισθείτε τη δύναμή της και κατανοήστε πόσο ισχυρή είναι. Εξετάστε ξεχωριστά έναν – έναν τους πύργους της και τα ανάκτορά της και περιεργασθείτε με μεγαλύτερη προσοχή τα διάφορα μέρη και διαμερίσματα του κάθε πύργου, για να διηγηθείτε και στην άλλη γενιά που θα σας διαδεθχεί,

15 ότι αυτός είναι ο Θεός μας, αυτός που εργάστηκε την απολύτρωσή μας και τώρα και μετά το θάνατό μας, παντοτινά και στον αιώνα του αιώνος. Αυτός θα μας ποιμάνει ατελεύτητα, από γενιά σε γενιά.