**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. ΤΡΕΜΠΕΛΑ**

**ΨΑΛΜΟΣ ΝΑ’ (ΝΒ’). 51**

**Εις το τέλος˙ συνέσεως τω Δαυίδ˙ 2 εν τω ελθείν**

**Δωήκ τον Ιδουμαίον και αναγγείλαι τω Σαούλ και ειπείν αυτώ˙**

**ήλθε Δαυίδ εις τον οίκον Αβιμέλεχ.**

3 Γιατί καυχιέσαι με αλαζονεία για την κακία σου, δυνατέ, και διαπράττεις ασύστολα όλη τη μέρα ανομίες, παραβαίνοντας το θείο νόμο χωρίς καμία τύψη;

4 Η γλώσσα σου ξεστόμισε άδικους λογισμούς και ολέθριες σκέψεις. Σαν ξυράφι ακονισμένο και πολύ κοφτερό έπλεξες με τη γλώσσα σου πανούργες δολοπλοκίες εναντίον συνανθρώπου σου.

5 Αγάπησες την κακία και δεν θέλησες να είσαι καλός και ευεργετικός στους γύρω σου. Προτίμησες την αδικία από το να λες το σωστό, το αληθινό και το δίκαιο.

6 Αγάπησες όλα τα λόγια εκείνα που εξοντώνουν και καταποντίζουν τους συνανθρώπους σου. Με όλη σου την ψυχή θέλησες να έχεις γλώσσα δόλια, η οποία κάτω από λόγια γλυκά και υποκριτικά κρύβει το θανατηφόρο δηλητήριο που σπιλώνει την υπόληψη των συνανθρώπων σου.

7 Γι’ αυτό ο Θεός θα σε καταστρέψει ολότελα. Θα σε ξεριζώσει ως πονηρή φυτεία γεμάτη αγριόχορτα και θα σε εκπατρίσει απομακρύνοντας σε από τον τόπο της κατοικίας σου. Θα εξαφανίσει ακόμη και τις ρίζες σου από τη γη των ζώντων.

8 Θα δουν οι δίκαιοι την πτώση αυτή του άνομου ανθρώπου και τον εξαφανισμό του και θα φοβηθούν για την αυστηρή τιμωρία της δικαιοκρισίας του Θεού. Αλλά κατόπιν θα γελάσουν γι’ αυτόν με ικανοποίηση, θα χαρούν για τη θριαμβευτική απόδοση της δικαιοσύνης από τον Θεό. Και θα πουν:

9 Να ένας άνθρωπος που δεν θέλησε να έχει τον Θεό βοηθό του, αλλά στήριξε την ελπίδα στα μεγάλα του πλούτη, και οικοδόμησε και αύξησε τη δύναμη και την επιρροή του πάνω σε μάταια και εφήμερα πράγματα.

10 Εγώ όμως, σαν ελιά αειθαλής και γεμάτη καρπό, βρίσκω ασφαλές καταφύγιο στον οίκο του Κυρίου, παραμένω αχώριστος απ’ αυτόν και ενισχύομαι από τη διαρκή επικοινωνία μαζί του. Γιατί έχω στηρίξει την ελπίδα μου όχι στον πλούτο και στην ανθρώπινη επιρροή, αλλά στο έλεος του Θεού για πάντα, στους ατελεύτητους αιώνες.

11 Κύριε, θα σε δοξολογώ αιώνια, διότι εκπλήρωσες τα αιτήματα της προσευχής μου. Και σε κάθε δύσκολη στιγμή της ζωής μου με εγκαρτέρηση θα περιμένω την παρουσία σου και την επέμβασή σου, διότι αυτή είναι πάντοτε ευεργετική στους δούλους σου που είναι αφοσιωμένοι σε σένα.