**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ**

**ΨΑΛΜΟΣ ΝΒ’ (ΝΓ’). 52**

**Εις το τέλος, υπέρ μαελέθ˙ συνέσεως τω Δαυίδ.**

2 Είπε μέσα στα βάθη της ψυχής του ο απερίσκεπτος άνθρωπος που σκοτίσθηκε από την αμαρτία και κατάντησε άμυαλος: Δεν υπάρχει Θεός. Αυτός και οι όμοιοί του εξαχρειώθηκαν και με την παράνομη και αδιόρθωτη αμαρτωλή τους ζωή έγιναν σιχαμεροί τόσο ενώπιον του Θεού, όσο και ενώπιον των ενάρετων ανθρώπων.

3 Ο Θεός έσκυψε από τον ουρανό και έριξε το βλέμμα του πάνω στους ανθρώπους, για να δει εάν υπάρχει κανένας με σύνεση που να γνωρίζει τον Θεό ή να τον ποθεί και να τον επικαλείται, προσπαθώντας με τις ενάρετες πράξεις του να πλησιάσει κοντά του και να ευαρεστήσει σ’ αυτόν.

4 Αλλά είδε ότι όλοι έχουν εκτραπεί από τον ίσιο δρόμο και κατάντησαν να γίνουν διεφθαρμένοι και αχρείοι. Δεν υπάρχει κανείς που να κάνει το καλό, δεν υπάρχει ούτε ένας.

5 Δεν θα συνέλθουν λοιπόν και δεν θα βάλουν ποτέ μυαλό όλοι εκείνοι που εργάζονται την ανομία; Δεν θα συνετισθούν επιτέλους; Αυτοί που κατασπαράσσουν το λαό μου με τόση αναισθησία και ευχαρίστηση σαν να τρώνε ψωμί, ποτέ δεν στράφηκαν προς τον Κύριο, ποτέ δεν τον επικαλέσθηκαν.

6 Αλλά γι’ αυτό κυριεύθηκαν από δεισιδαιμονίες, τρομοκρατήθηκαν από ανύπαρκτα φαντάσματα και κυριεύθηκαν από φόβο εκεί όπου δεν υπήρχε κανένας λόγος να φοβηθούν. Και συντρίφτηκαν, διότι ο Θεός διασκόρπισε τα οστά εκείνων που ζητούν να αρέσουν σε ανθρώπους και όχι σ’ αυτόν. Καταντροπιάσθηκαν και καταεξευτελίσθηκαν, διότι ο Θεός τους εκμηδένισε.

7 Ποιός θα έλθει από τη Σιών, από το ναό του Θεού που βρίσκεται στην αγία πόλη της Ιερουσαλήμ, για να δώσει τη σωτηρία στον Ισραήλ; Κανένας άλλος παρά μόνο ο Θεός. Όταν ο Κύριος επαναφέρει τον εξόριστο λαό του από την αιχμαλωσία πίσω στην πατρίδα, θα σκιρτήσουν από αγαλλίαση οι απόγονοι του Ιακώβ και θα ευφρανθούν οι καρδιές των Ισραηλιτών.