**ΤΟ ΨΑΛΤΗΡΙΟΝ**

**ΜΕ ΣΥΝΤΟΜΗ ΕΡΜΗΝΕΙΑ**

**(Απόδοση στην κοινή νεοελληνική)**

**ΠΑΝ. Ν. ΤΡΕΜΠΕΛΑ**

**ΨΑΛΜΟΣ ΝΓ’ (ΝΔ’). 53**

**Εις το τέλος, εν ύμνοις˙ συνέσεως τω Δαυίδ 2 εν τω ελθείν τους**

**Ζιφαίους και ειπείν τω Σαούλ˙ ουκ ιδού Δαυίδ κέκρυπται παρ’ ημίν;**

3 Σώσε με, Θεέ μου, εσύ που έχεις τόση ευσπλαχνία και αγαθότητα, όπως αυτό το εκφράζει και το θυμίζει στον καθένα μας το μέγα σου όνομα. Και με την ακατανίκητη δύναμή σου κρίνε την υπόθεσή μου, δωσ’ μου το δίκιο μου και προστάτευσέ με από τους εχθρούς μου που με αδικούν.

4 Άκουσέ με, Θεέ μου, και κάνε δεκτή την προσευχή μου, δέξου στα αυτιά σου τα ικετευτικά λόγια του στόματός μου.

5 Διότι άνθρωποι ξένοι και εχθρικοί απέναντί σου εξεγέρθηκαν και επαναστάτησαν εναντίον μου, και ισχυροί, που χρησιμοποιούν τη δύναμη της βίας, ζήτησαν να αφανίσουν τη ζωή μου. Και δεν αισθάνθηκαν τον Θεό μπροστά στα μάτια τους, ούτε λογάριασαν ότι υπάρχει Θεός δίκαιος και υπερασπιστής.

6 Αλλά απατήθηκαν οικτρά, διότι, να, εμένα με βοηθά ο Θεός. Υποστηρικτής και προστάτης της ζωής μου είναι ο ίδιος ο Κύριος.

7 Αυτός θα απομακρύνει από πάνω μου τα κακά που σχεδίασαν εναντίον μου οι εχθροί μου και θα τα ρίξει πάνω στους ίδιους. Εσύ, Κύριε, εξολόθρευσέ τους, εσύ που είσαι τόσο αληθινός και αξιόπιστος στις υποσχέσεις σου.

8 Κι εγώ θα σου προσφέρω θυσία με όλη μου τη θέληση και τη δύναμη της ψυχής μου. Θα δοξολογήσω το όνομά σου, Κύριε, διότι είναι πανάγαθο.

9 Γιατί εσύ με ελευθέρωσες από κάθε θλίψη˙ και τα μάτια μου είδαν τον εξευτελισμό και την καταστροφή των εχθρών μου.